**Pályázati felhívás**

**„WALTER BACHMANN-DÍJ”-ra**

2022.

**A Walter Bachmann-díj célja**, hogy elismerje a legkiemelkedőbb, tudományos értékű szakdolgozatok készítőit.

A díj bronz emlékplakettből, a díj kiadását igazoló dokumentumból és pénzjutalomból áll, amely a 2021/2022-es tanévben 50. 000 Ft.

**A pályázók köre: a** Kar minden alapképzésben vagy szakirányú továbbképzésben és mesterképzésben részt vevő, végzős hallgatója, aki:

* teljes- vagy részidős képzésben vett részt,
* az őszi vagy a tavaszi szemeszterben védte meg szakdolgozatát,
* jeles (5) minősítésű szakdolgozatot készített.

A pályázatot az **intézetigazgatókhoz** kell benyújtani **2022. május 31-ig.**

|  |  |
| --- | --- |
| **A pályázathoz csatolni kell:** | * a szakdolgozatot (1 digitális példányt e-mailon) * annak rövid, szöveges összefoglalását (maximum 1 oldal) * a szakdolgozat bírálat és a védési jegyzőkönyv másolatát (1 pld.) |

A beérkezett pályázatokat első körben a védést bonyolító intézet munkatársai tekintik át. Ezt követően a kiválasztott dolgozatokat illetve a hozzájuk tartozó bírálatokat és jegyzőkönyvet az Intézetigazgató a Tudományos és stratégiai ügyekért felelős dékánhelyettesnek küldi meg **2022. június 7-ig**. Az Atipikus Viselkedés és Kogníció Gyógypedagógiai Intézet, illetve a Gyógypedagógiai Módszertani és Rehabilitációs Intézet, szakirányonként 1 alapképzésben vagy szakirányú továbbképzésben és 1 mesterképzésben készített dolgozatot terjeszthet fel a díjra. Az Általános Gyógypedagógiai Intézet, a Fogyatékosság és Társadalmi Részvétel Intézet, a Gyógypedagógiai Pszichológiai Intézet intézetenként 1 alapképzést vagy szakirányú továbbképzést és 1 mesterképzést lezáró szakdolgozatot jelölhet; a Gyógypedagógiai Továbbképző Központ 1 szakirányú továbbképzésben készített szakdolgozatot terjeszthet fel, amely nem alapszak szakirányához tartozó szakirányú továbbképzést zárt le.

Az értékelés második köréhez a tudományos és stratégiai ügyekért felelős dékánhelyettes – a Tudományos és Kutatásetikai Bizottság javaslata alapján – 4 tagú bizottságot kér fel, amely véleményezi és rangsorolja a pályázatokat.

A pályázókat 2022. július 5 -ig a tudományos és stratégiai ügyekért felelős dékánhelyettes értesíti a bizottság döntéséről.

A díjakat a kari diplomaosztó ünnepélyen adja át a Dékán, aki a díjátadást megelőzően ismerteti Walter Bachmann szakmai életútját.

A jelölt dolgozatokat a hallgató és a témavezető írásos hozzájárulásával a Kar hozzáférhetővé teszi az Eötvös Loránd Tudományegyetem Digitális Intézményi Tudástárában (EDIT).

A díjak nyertesei szakdolgozati témájukból előadást tartanak a Magyar Tudomány Ünnepe alkalmából megrendezésre kerülő, kari tudományos konferencián (a konferencia élőben, vagy esetlegesen online lesz megrendezve).

Budapest, 2022. május 4.

Dr. habil. Perlusz Andrea

dékánhelyettes